

**ΝΟΤΙΟΥ ΑΙΓΑΙΟΥ**

**ΕΡΩΤΗΜΑ ΛΟΓΟΔΟΣΙΑΣ 4ης ΕΙΔΙΚΗΣ ΣΥΝΕΔΡΙΑΣΗΣ 2/9/2025**

**«Για την άμεση ανάγκη μετεγκατάστασης του ΚΕΔΑΣΥ Νάξου, λόγω της απαράδεκτης κατάστασης του κτηρίου»**

Το κτήριο στο οποίο στεγάζεται το ΚΕΔΑΣΥ Νάξου είναι αφημένο εδώ και χρόνια στην απόλυτη εγκατάλειψη!

Από το 2019 επανειλημμένα έχει επισημανθεί, μέσω επιστολών, αναφορών και καταγγελιών εργαζομένων και γονέων, η απαράδεκτη κατάσταση του κτηρίου που έχει παραχωρηθεί για τη λειτουργία της συγκεκριμένης υπηρεσίας. Παρά τη σαφή και διαρκή ενημέρωση της Περιφέρειας, εδώ και έξι χρόνια δεν έχει πραγματοποιηθεί ούτε η στοιχειώδης συντήρηση του χώρου.

Μέσα σε αυτές τις συνθήκες οι εργαζόμενοι του ΚΕΔΑΣΥ Νάξου καλούνται να υποστηρίξουν σήμερα μαθητές από όλα τα σχολεία προσχολικής, δημοτικής και δευτεροβάθμιας εκπαίδευσης που λειτουργούν στα νησιά: Νάξος, Δονούσα, Ηρακλειά, Κουφονήσια, Σχοινούσα, Αμοργός, Ίος, Πάρος, Αντίπαρος και Ανάφη.

Το ΚΕΔΑΣΥ αποτελεί αποκλειστική ευθύνη της Περιφέρειας και παρέχει κρίσιμες υποστηρικτικές υπηρεσίες σε παιδιά και εφήβους με εκπαιδευτικές ανάγκες, κάτι που καθιστά τις συνθήκες λειτουργίας του ζήτημα άμεσης προτεραιότητας.

Δεδομένου ότι η παρούσα κατάσταση δεν μπορεί να συνεχιστεί, ερωτάται η Περιφερειακή Αρχή:

1. Τι άμεσα μέτρα προτίθεται να λάβει για την αποκατάσταση της λειτουργικότητας και την εξασφάλιση αξιοπρεπών συνθηκών στο υπάρχον κτήριο του ΚΕΔΑΣΥ Νάξου, τόσο για τους εργαζόμενους όσο και για τα παιδιά που εξυπηρετούνται;

2. Σε ποιο στάδιο βρίσκεται ο σχεδιασμός για τη μετεγκατάσταση του ΚΕΔΑΣΥ σε νέο, κατάλληλο χώρο με επαρκείς εγκαταστάσεις για τους 17 εργαζόμενους ή, εναλλακτικά, τι ενέργειες προγραμματίζονται για την επέκταση του υπάρχοντος κτηρίου;

3. Πώς σκοπεύει να διασφαλίσει ότι ο περιβάλλων χώρος, ο οποίος αποτελεί κρίσιμο παράγοντα για τη διαδικασία της εξέτασης παιδιών με ιδιαίτερες ευαισθησίες, θα είναι ασφαλής, κατάλληλος και φιλικός προς τα παιδιά;

4 Προτίθεται η Περιφερειακή Αρχή να ξεκινήσει διαδικασία για την ανέγερση νέου σύγχρονου κτηρίου, που να πληροί όλες τις προδιαγραφές και να καλύπτει επαρκώς τις διευρυμένες ανάγκες που υπάρχουν;

**Η περιφερειακή σύμβουλος της Λαϊκής Συσπείρωσης Νοτίου Αιγαίου**

**Ηλέκτρα Ροκονίδα**

**25/8/2025**